Diari Oficial de la Generalitat Valenciana


Sumari del DOGV 3018, del 20-06-1997 (1997/8485)

ORDRE de 16 de juny de 1997, de la Conselleria d'Ocupació, Indústria i Comerç, per la qual es regulen diverses ajudes a la contractació per a majors de 25 anys i es convoquen per a l'exercici 1997.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3018

Data del DOGV
:   20-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8485


Data del document
:   16-06-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 16 de juny de 1997, de la Conselleria d'Ocupació, Indústria i Comerç, per la qual es regulen diverses ajudes a la contractació per a majors de 25 anys i es convoquen per a l'exercici 1997.  
L'Acord Interconfederal per a l'Estabilitat de l'Ocupació, recentment subscrit entre les organitzacions sindicals i empresarials més representatives en l'àmbit estatal, expressa la preocupació i l'esperança dels agents socials i de la societat que a través d'ells es manifesta, davant el major desafiament de la societat espanyola actual: la generació d'ocupació estable.  
D'acord amb l'esmentat acord, la promulgació dels reials decrets llei 8/1997 i 9/1997, ambdós de 16 de maig, respectivament de mesures urgents per a la millora del mercat de treball i el foment de la contractació indefinida, i regulador d'incentius en matèria de Seguretat Social i de caràcter fiscal per al foment de la contractació indefinida i l'estabilitat en l'ocupació, comporta la traducció normativa del model de relacions laborals i manifesta el suport de la societat espanyola i dels seus poders públics a la reconducció del precedent sistema de contractes de treball fins a un nou marc d'estabilitat en l'ocupació.  
Millorar la quantitat i la qualitat de l'ocupació a la Comunitat Valenciana constitueix, també, l'objectiu principal del Govern Valencià i el vector de les seues polítiques. Per això, en la consecució de tan ambiciós objectiu cal, no solament coadjuvar en les mesures proposades pel agents socials i adoptades pel Govern de la nació, sinó també ordenar les mateixes accions de foment d'ocupació en un programa que s'integre harmònicament en el nou sistema d'ajudes i incentius públics relatius a l'ocupació i que complemente el decidit esforç dels empresaris, dels treballadors i de l'administració estatal en l'afany de generar l'ocupació estable i duradora que reclama la nostra societat.  
Per això, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,  
ORDENE  
TÍTOL PRIMER  
Disposicions generals  
Article 1. Objecte i àmbit   
1. L'objecte d'aquesta ordre és establir un programa d'ajudes a la contractació adreçat a augmentar el nivell d'ocupació amb la creació de llocs de treball de caràcter estable, en harmonia amb les disposicions estatals de foment de la contractació indefinida i l'estabilitat en l'ocupació, i d'acord amb les consignacions pressupostàries que amb aquesta finalitat estableix la Llei de Pressupostos de la Generalitat Valenciana per a 1997.  
2. El règim d'ajudes serà aplicable de la manera que es determina en els següents articles.  
Article 2. Accions susceptibles de suport  
1. Les ajudes establides podran anar destinades a les accions següents:  
A) Contractacions indefinides.  
B) Transformació en indefinits dels contractes temporals o de durada determinada, qualsevol que siga la modalitat contractual objecte de la transformació, vigents abans del 17 de maig de 1997. Així mateix, se subvencionarà la transformació en indefinits dels contractes d'aprenentatge, en pràctiques, per a la formació, de relleu i de substitució per anticipació de l'edat de jubilació, qualsevol que en siga la data de la realització.  
2. Les ajudes que s'estableixen en aquesta ordre es materialitzaran mitjançant subvencions que consistiran, per cada contractació indefinida o transformació en indefinida d'una contractació temporal o de durada determinada, en una quantitat a tant alçat equivalent a la capitalització del 30% de la quota empresarial a la Seguretat Social per contingències comunes corresponent a dos anys, atesa la base de cotització mínima del grup al qual haja sigut adscrit el treballador contractat.  
No obstant això anterior, quan els treballadors contractats siguen persones amb discapacitat reconeguda, per la contractació dels quals l'ocupador haja obtingut els incentius establits per a la contractació indefinida de treballadors minusvàlids, la quantia de la subvenció consistirà en una quantitat a tant alçat per import de 200.000 pessetes.  
3. Aquesta ordre serà aplicable a les contractacions indefinides directes realitzades des del dia 1 de gener de 1997 i a les contractacions indefinides per transformació de contractes temporals realitzades des del 17 de maig de 1997.  
Article 3. Beneficiaris de les ajudes  
Podran ser beneficiàries de les ajudes les persones físiques i jurídiques amb àmbit d'actuació a la Comunitat Valenciana que desenvolupen una activitat, amb o sense finalitat lucrativa, i creen llocs de treball estable, sempre que complisquen els requisits i les condicions que s'estableixen en l'article següent.  
Als efectes indicats, es considerarà creació de llocs de treball de caràcter estable la d'aquells la provisió dels quals es realitze en centres de treball radicats a la Comunitat Valenciana, per mitjà de contractes de durada indefinida i a jornada de treball completa.  
Article 4. Requisits dels sol·licitants  
Per a ser beneficiaris de les ajudes, les persones físiques o jurídiques esmentades en l'article anterior hauran d'acreditar els següents requisits:  
1. Realitzar una activitat de caràcter empresarial, professional o de caràcter social, sense finalitat lucrativa, en l'àmbit territorial de la Comunitat Valenciana.  
2. Estar inscrites com a persones o entitats ocupadores en els règims de la Seguretat Social en els quals hi haja afiliació de treballadors per compte d'altri.  
3. No haver amortitzat llocs de treball l'any immediatament anterior a la contractació o a les contractacions que s'acullen a aquesta ordre per les causes següents:  
a) Acomiadament col·lectiu fonamentat en causes econòmiques, tècniques, organitzatives o de producció, i també l'extinció de contractes de treball establida en l'article 52.c del Reial Decret Legislatiu 1/1995, de 24 de març, pel qual s'aprova el Text Refós de l'Estatut dels Treballadors.  
b) Acomiadament declarat nul o improcedent per sentència ferma.  
c) Conciliació administrativa o judicial.  
4. En el cas que l'entitat sol·licitant siga una societat laboral o cooperativa, caldrà, a més, que aquesta no haja reduït el nombre de socis treballadors o de treball durant el mateix període.  
Article 5. Requisits dels treballadors  
1. Els treballadors que siguen contractats directament de forma indefinida hauran de complir, pel que fa a la situació de desocupació, els requisits que exigeix la vigent legislació bàsica d'ocupació, i hauran de romandre inscrits com a desocupats en les corresponents oficines d'ocupació de l'INEM o en qualsevol altra agència de col·locació, degudament autoritzada, amb àmbit d'actuació a la Comunitat Valenciana. En tot cas, hauran de tenir la targeta de demanda d'ocupació, degudament actualitzada i estar registrats en l'INEM, i hauran d'estar inclosos en algun dels supòsits següents:  
A) Sol·licitants de primera ocupació majors de 25 anys i que no hagen complit els 30 en la data de formalització del contracte indefinit, que tinguen una experiència laboral pel seu compte o per compte d'altri que no excedisca els 180 dies, i acrediten la seua situació de desocupació amb la inscripció en les oficines de l'INEM o unes altres agències de col·locació i el registre en l'INEM.  
B) Desocupats majors de 25 anys inscrits en l'INEM o en agències de col·locació i registrats en l'INEM per un període de, com a mínim, 360 dies.  
C) Desocupats majors de 45 anys, inscrits en l'INEM o en agències de col·locació i registrats en l'INEM per un període de, com a mínim, 180 dies.  
D) Dones desocupades majors de 25 anys que es reincorporen a l'activitat laboral després d'un període d'absència de, com a mínim, tres anys del mercat de treball; s'entendrà com a tal que no hagen realitzat, en els tres anys anteriors a la seua contractació, cap activitat laboral pel seu compte o per compte d'altri, ni professional col·legiada, i que acrediten haver romàs inscrites com a desocupades en les oficines d'ocupació de l'INEM o en unes altres agències de col·locació, i registrades en l'INEM durant, almenys, 180 dies previs a la data del contracte.  
E) Persones desocupades majors de 25 anys, la situació de desocupació de les quals s'haja originat per l'extinció del contracte de treball per alguna de las causes indicades en els articles 51 i 52, apartats b i c de l'Estatut dels Treballadors, i que acrediten almenys 180 dies d'inscripció i registre com a desocupats.  
F) Persones desocupades majors de 25 anys amb discapacitat reconeguda, inscrites en l'INEM o en agències de col·locació, i registrades en l'INEM per un període de, com a mínim, 90 dies.  
G) Dones majors de 25 anys, responsables de famílies monoparentals amb càrregues familiars, inscrites en l'INEM o en agències de col·locació, i registrades en l'INEM per un període de, com a mínim, 90 dies.  
H) Integrants de famílies en les quals la totalitat dels membres es troben en situació de desocupació, sempre que el contractat siga major de 25 anys i figure inscrit en l'INEM o en una agència de col·locació, i estiga registrat en l'INEM per un període no inferior a 90 dies. S'entendrà que constitueixen una família, als efectes del que es disposa en aquest apartat, el grup format pel progenitor o els progenitors i els fills menors d'edat o majors de 18 anys amb discapacitat reconeguda, quan tots ells es troben desocupats, inscrits com a sol·licitants d'ocupació en les oficines de l'INEM o en unes altres agències de col·locació, i registrats en l'INEM, o bé es troben cursant estudis.  
I) No trobar-se en les següents situacions respecte de l'ocupador sol·licitant:  
1) Ser soci o membre del consell d'administració o l'òrgan que en realitze les funcions, en les entitats sol·licitants de caràcter societari mercantil o cooperatiu.  
2) Pertànyer als òrgans de representació o de direcció en les institucions o les entitats sol·licitants.  
3) Tenir relació conjugal o familiar per consanguinitat o afinitat fins al segon grau inclusivament, amb el mateix ocupador o amb els qui ocupen llocs d'alta direcció en l'empresa.  
4) Haver tingut una relació laboral per compte d'altri amb el mateix ocupador l'any immediatament anterior a la seua contractació, sota qualsevol modalitat de contractació laboral, tret del supòsit de les ajudes per conversió de contractes.  
2. Els treballadors que tinguen contractes temporals o de durada determinada que es convertisquen en indefinits hauran de posseir els requisits següents:  
a) Ser majors de 25 anys en la data de transformació de la contractació temporal o de durada determinada en indefinida.  
b) No trobar-se en les situacions indicades en els apartats 1), 2) i 3) de l'apartat I) del punt anterior.  
Article 6. Presentació de sol·licituds i termini  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Ocupació i Economia Social i es presentaran en l'imprés normalitzat, en les corresponents àrees territorials de Treball, o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificativa del sol·licitant i, si s'escau, del representant legal (DNI, o en el cas que es tracte de societats mercantils, document constitutiu amb les modificacions, si n'hi haguera, degudament registrat de conformitat amb la legislació mercantil o administrativa que hi siga aplicable).  
b) NIF/CIF del sol·licitant.  
c) Justificació d'estar al corrent de les obligacions fiscals i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda.  
d) Dades de domiciliació bancària, segons el model (fitxa de manteniment de tercers).  
e) Acreditació de la desocupació prèvia dels treballadors contractats, pels períodes mínims establits en l'article 5 (solament per a contractacions indefinides).  
f) Còpia dels contractes de treball degudament diligenciats per l'oficina d'ocupació corresponent. En el cas de transformació de contractes en indefinits, hauran de presentar-se, a més, els contractes temporals o de durada determinada i, si s'escau, les pròrrogues d'aquests.  
g) Altes dels treballadors contractats en el règim general de la Seguretat Social.  
h) Justificació, si s'escau, de l'adscripció dels desocupats als col·lectius subvencionables (informe de vida laboral, certificat de minusvalidesa, llibre de família, justificació dels estudis cursats, acreditació de convivència).  
i) Declaració d'altres ajudes públiques sol·licitades o concedides per a la mateixa finalitat, si n'hi haguera.  
j) Declaració responsable sobre el compliment del que preceptua el punt 3 de l'article 4.  
k) Declaració responsable de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'empara; o, si s'escau, declaració responsable de no haver-ne rebuda cap.  
3. La sol·licitud haurà de presentar-se en el termini màxim de dos mesos des que s'efectue la contractació o es formalitze la transformació. En el supòsit de contractacions formalitzades amb anterioritat a l'entrada en vigor d'aquesta ordre, el termini de dos mesos comptarà a partir de la data de publicació d'aquesta. En tot cas, el termini de presentació de sol·licituds finalitzarà el dia 30 de setembre de 1997.  
Quan la documentació aportada siga incompleta o incorrecta, es demanarà a l'interessat que en un termini de 10 dies repare la falta o presente la documentació pertinent, i s'indicarà en el mateix acte que, si no ho fa així, es considerarà que desisteix de la seua petició i s'arxivarà sense més tràmit.  
Article 7. Resolució de concessió de les ajudes  
Una vegada rebudes les sol·licituds, les àrees territorials de Treball instruiran els expedients, i podran demanar als sol·licitants l'aportació addicional d'altres documents o dades complementaris que es consideren necessaris per a resoldre la sol·licitud presentada.  
La resolució de les ajudes regulades en aquesta ordre s'atribueix, per delegació del conseller d'Ocupació, Indústria i Comerç, al director general d'Ocupació i Economia Social. La resolució en determinarà expressament la quantia i incorporarà, si s'escau, les condicions, obligacions i determinacions accessòries a què s'haja d'ajustar el beneficiari. La resolució es notificarà als interessats en els termes indicats en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini màxim per a resoldre les sol·licituds que s'hi formulen s'estableix en un mes des de la sol·licitud. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes establits en els articles 43 i 44 de la Llei 30/1992, de 26 de novembre.  
Article 8. Criteris per a la concessió de les ajudes  
Les ajudes s'atorgaran per ordre d'entrada de la sol·licitud, mentre hi haja consignació pressupostària.  
Article 9. Resolució d'incidències  
L'òrgan competent per a la concessió de les ajudes assenyalades en aquesta ordre resoldrà les incidències que es produïsquen amb posterioritat a l'esmentada concessió.  
Les ajudes que estableix aquesta disposició seran incompatibles amb qualssevol altres de la mateixa naturalesa, tret dels incentius a la contractació regulats en el Reial Decret Llei 9/1997, de 16 de maig (BOE 17 de maig de 1997), percebudes d'aquesta o d'altres administracions públiques. El beneficiari haurà de comunicar en qualsevol moment de la vigència de l'expedient unes altres ajudes públiques que haguera obtingut o sol·licitat amb la mateixa finalitat, amb posterioritat a la data de presentació de la sol·licitud. Així mateix, l'import d'aquestes ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 ecus.  
Article 10. Control de les accions  
Correspondrà a la Direcció General d'Ocupació i Economia Social a través de les àrees territorials de Treball portar a terme la funció de control de les subvencions concedides, i també l'avaluació dels diferents programes en el seu conjunt i el seguiment d'aquests en el seu àmbit.  
Per a la realització d'aquestes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers i la col·laboració en el marc que corresponga, de la Inspecció de Treball i Seguretat Social.  
El beneficiari estarà obligat a sotmetre's a les actuacions de control financer de la Intervenció General, i si s'escau, dels òrgans competents del Fons Social Europeu, pel que fa a les subvencions o ajudes concedides.  
Article 11. Liquidació de les ajudes  
1. La liquidació de les ajudes s'efectuarà d'una sola vegada, una vegada complits els requisits establits i justificats documentalment. El termini de presentació de les justificacions serà el que indique la resolució de concessió de les ajudes i en qualsevol cas s'estableix com a data límit el 31 d'octubre de 1997.  
2. Amb caràcter general no serà subvencionable l'impost del valor afegit satisfet per l'adquisició de béns i serveis i, en general, qualsevol impost pagat pel beneficiari.  
Article 12. Obligacions del beneficiari  
Sense perjudici de les obligacions i drets que l'ordre social vigent estableix per als ocupadors, pel que fa a aquesta convocatòria, es declaren expressament les següents:  
- Formalització dels contractes de treball per escrit.  
- En el supòsit que el treballador contractat deixe el lloc vacant en l'empresa, aquesta tindrà l'obligació de contractar-ne un altre que reunisca idèntics requisits en un termini màxim d'un mes, comptat des del cessament d'aquest. L'esmentada circumstància s'haurà de comunicar a l'òrgan que va concedir la subvenció.  
- Obligació de mantenir tant els llocs de treball creats i subvencionats com també els ja existents de caràcter indefinit, un mínim de tres anys. Així mateix, no podran haver amortitzat llocs de treball anteriorment en les condicions que considera la declaració responsable assenyalada en l'article 6.  
- Facilitar totes les dades i la informació, en qüestions relacionades amb les subvencions concedides, que li demane la Conselleria d'Ocupació, Indústria i Comerç, i també comunicar-li les incidències i variacions que es produïsquen pel que fa a aquelles.  
- En el supòsit d'ajudes cofinançades pel Fons Social Europeu, el beneficiari s'ajustarà a les normes de publicitat que estableix la normativa comunitària.  
L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització de l'activitat originarà la incoació per part de l'òrgan competent per a la concessió de les ajudes del corresponent expedient, que podrà finalitzar, si s'escau, amb la minoració o amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
Per a l'exercici 1997 i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes disposades en aquesta ordre es finançaran a càrrec de la línia 401 del programa pressupostari 322.10. La dotació màxima serà de 750.601.687 pessetes.  
Les ajudes a la contractació indefinida seran cofinançades pel Fons Social Europeu i tindran una dotació màxima de 978.890.768 pessetes.  
Les ajudes a la transformació de contractacions temporals en indefinides es finançaran amb fons propis de la Generalitat Valenciana i tindran una dotació màxima de 674.379.105 pessetes.  
Segona  
En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol dels òrgans de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o la dependència en què es presentaren o, si s'escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.  
els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 16 de juny de 1997  
El conseller d'Ocupació, Indústria i comerç,   
DIEGO SUCH PÉREZ